Dech e oan é preniñ traoù hag arru get ar chef e oa div vaouez kozh e ma raok (afe, pas ken  kozh-se, troioù 70 vlez hepken kredapl); gwelet o doa, àr ar chef èl ma vez lies, golo ur gazetenn tele hag a gomze ag an choari Koh-Lanta àr TF1, nouian ket mui peseurt choarierez eno he doa bet diaezamantoù... ha setu int da gomz etreze ag an dra-se èl a pa vehe bet un dra anavet gete. Soñjet em eus Ag an dra-se emaint é komz ! ha soñjet em eus ivez: An div-mañ a gomz ag an dra-se, met pet ha pet er Frañs a gomz ag ar memes tra ? pe a gomz ag an abadennoù tele dar bihannañ ?. Pasapl a dud kozh dre  amañ a vez dalchet dirak an tele, get an aon bout en o unan, hag a sell doch seurt traoù bemdez-Doue, a gomz a seurt traoù pa gavont kenseurted dezhe... Hep komz ag ar chazetennoù people a vil vern (pe en ur bern vil ?) a gaver en tier kazetennoù. Plas petra a gemer an tele-se hag ar chaozadennoù-se ? O ya a-dra-sur, div vaouez kozh, unan a Vihui-an-dour lakaomp hag unan a Montsegur en Ariège a chell komz èl-se (hag e galleg èl rezon) ag un dra o deus gwelet o div ! Mes peseurt pinvidigezh eo an dra-se ??  Kement a aon o deus an dud da vout en o unan ma stagont o chalon da ne vern petra evit gellout komz ag an dra-se goude ?  Lâret zo bet lies ar gaou en deus graet an tele-se dar sevenadur-pobl; o ya, sur, kollet zo bet pasapl dre ma ne gomzer ket mui ag an traoù-se. Sur ivez, e komzoù an dud e-raok an tele e veze hep douetañs ha bemdez komzoù hep penn na paramant, diàr traoùigoù bet degouezhet get an den-mañ hag an den, èl ma vehe arruet get haroz un choari tele; ha kredennoù ha farsadennoù skañv...  met dar bihannañ e tiwane an traoù-se e-mesk an dud, hag ar chonerioù a lârent a veze savet gete ! Hep komz a ijin ar yezh !  Pa gomprenan peseurt boued zo bet roet a-choude bremañ marse 30 vloaz pe muioch evit lod, dan dud, e ta ur seurt doñjer bras din... soñjit ta, pet trezol a furnez-pobl pe a farserezh-pobl a zo bet beuzet edan an traoù-se ? ha pa welan e roer ar memes soubenn dar re yaouank hiniv an deiz... met un deiz bennak ne vo ket mui a dele, neuze...